Япэ топым хьэлэмэтагъыр докIуэд
«Спартак-Налшык» (Налшык) — «Крылья Советов» (Самарэ) — 2:5 (0:1). Налшык. «Спартак» стадион. Мэкъуауэгъуэм и 3-м. ЦIыху 9000 еплъащ.
Судьяхэр: Николаев (Мэзкуу), Целовальников (Астрахань), Лебедев (Санкт-Петербург).
«Спартак-Налшык»: Коченков, Суслов, Тимошин, Овсиенкэ, Багаев (Руа, 46), Чеботару, Концедалов, Коронов (Абазэ, 80), Сирадзе, Медведев, Аверьянов (Буйтрагэ, 58).
«Крылья Советов»: Веремко, Таранов (Божин, 82), Амисулашвили, Бруну Телес (Махмудов, 20), Ангбвэ, Горе, Немов, Драгун, Баляйкин (Кузьмичев, 77), Максимов, Портнягин.
Топхэр дагъэкIащ: Ангбвэ, 33 (0:1). Портнягиным, 55 (0:2). Ангбвэ, 71 (0:3). Махмудовым, 78 (0:4). Сирадзе, 86 (1:4). Сирадзе, 90 (2:4). Портнягиным, 90+2 (2:5).
Дагъуэ хуащIащ Амисулашвили, Баляйкиным, Тимошиным, Сусловым.
Урысей Федерацэм футболымкIэ и премьер-лигэм кIуэн папщIэ махуэку блэкIам Самарэ щрагъэкIуэкIа япэ зэIущIэм 0:2-уэ къызэрыщыхагъэщIам налшыкдэсхэм я Iуэхур хуабжьу гугъу ищIат. АрщхьэкIэ яхуэмыгъэзэщIэн къалэн я пщэм къыдэхуатэкъым. Абы папщIэ нэхъапэм яIэщIэкIа щыуагъэхэм зыщахъумэу, езыхэм я Iэмалхэр къагъэсэбэпын хуейуэ арат. А IуэхумкIэ дэIэпыкъуэгъу нэс яхуэхъуну хьэзырт зыкъом щIауэ къэмыхъуауэ стадионым цIыхур изу къызэрекIуэлIар. Абыхэм я макъи къаруи къызэрихькIэ «Спартак-Налшыкыр» трагъэгушхуэрт.
«Крылья Советов»-ри хьэщIапIэ къэкIуауэ аратэкъым, ар хуейт премьер-лигэр абы нэхъ зэрыхуэфащэр псоми наIуэ ящищIыну. ИкIи япэ дакъикъэхэм хэгъэрейхэм къызэрагъэпэща ебгъэрыкIуэныгъэхэр ягъэупщIыIури, езыхэр ипэкIэ кIуэтащ. ЗэIущIэм и етхуанэ-еянэ дакъикъэхэм къриубыдэу абыхэм Iэмал гъуэзэджэ зытIущ яIащ, арщхьэкIэ къащыхуэмыгъэсэбэпым «етIысэхыжащ».
АдэкIэ налшыкдэсхэм я ебгъэрыкIуэныгъэм и чэзур къэсащ. Абыхэми Iэмал хъарзынэхэр къызэрагъэпэщырт. Нэрылъагъут мы зэIущIэм япэу щыдагъэкI топым куэд дыдэ зэрелъытар. «Спартак-Налшыкым» ар къехъулIэмэ, «Крылья Советов»-м ущIехъуэпсэн щыIэтэкъым. Ауэ самарэдэсхэм бжыгъэр къызэIуахмэ, джэгур абдежым щыбгъэувыIэ хъунут.
Ди жагъуэ зэрыхъущи, дызэрыхуэмейм хуэдэу Iуэхум зыкъызэридзэкIащ. ЕбгъэрыкIуэныгъэм дихьэха налшыкдэсхэм хьэщIэхэр къызэрыкIуэцIрыжам гу лъатакъым икIи «Крылья Советов»-м и гъуащхьэхъумэ Ангбвэ и командэр япэ иригъэщащ. Ар къыщыхъуа 33-нэ дакъикъэм джэгур къагъэувыIами хъунут — гурыIуэгъуэт налшыкдэсхэм абы и жэуапу топиплI зэрыдамыгъэкIыжыфынур. НэгъуэщI бжыгъэм арэзы къищIыр хьэщIэхэрат.
Iуэхур зытетыр къызыгурыIуа ди футболистхэм я лъэр щIэхуащ. Топджэгум еплъыну къэкIуахэри, командэхэм загъэпсэхуну къызэрикIыу, зэбгрыкIыжу хуежьащ. АдэкIэ хьэлэмэт щыIэжтэкъым. ЩыIар напэтехщ. Джэгум и етIуанэ Iыхьэм ирагъэкIуэкIа сыхьэт ныкъуэм бжыгъэр 0:4-м щынэсат. Абы иужькIэщ Сирадзе топитI дигъэкIыу тIэкIу ди напэр къыщитхьэщIыжар. АрщхьэкIэ кIэух бжыгъэр зыгъэувар хьэщIэхэрщ. Ди деж щыджэгуа Портнягиным ар 2:5-м нигъэсащ. Абдежым мыгъэрей зэхьэзэхуэр щиухащ.
ЗэIущIитIым япкъ иткIэ къыхагъэщIащ Хабаровск и «СКА-Энергия»-ри. Абы 2:0, 1:0-у Дон Iус Ростов и «Ростов»-р къефIэкIащ.
Мы зэIущIэхэм, нэгъабэрейхэми хуэдэу, къагъэлъэгъуащ премьер-лигэм и командэ къыкIэрыхухэр (13-нэ, 14-нэ увыпIэхэр зыубыдахэр) япэ дивизионым щыпашэхэм (3-нэ, 4-нэ) хэпщIыкIыу зэрефIэкIыр икIи ахэр зэпэщIэбгъэувэкIэ мыхьэнэ зэримыIэр.
Жыласэ Заурбэч.
